b'\n_START_ARTICLE_\nNorsk teaterr\xc3\xa5d\n_START_SECTION_\nOpprettelse og avvikling\n_START_PARAGRAPH_\nDet var Kulturdepartementet som i 1979 tok initiativet til opprettelsen av Norsk Amat\xc3\xb8rteaterr\xc3\xa5d (NAT). Kulturdepartementet hadde til da tatt h\xc3\xa5nd om fordelingen av statsst\xc3\xb8tte til samtlige amat\xc3\xb8rteaterorganisasjoner. De \xc3\xb8nsket en organisasjon med bred kjennskap til amat\xc3\xb8rteatermilj\xc3\xb8et som kunne overta denne oppgaven. I mai 2004 skiftet organisasjonen navn til Norsk teaterr\xc3\xa5d._NEWLINE__NEWLINE_Kulturdepartementet besluttet i 2014 \xc3\xa5 stanse pengest\xc3\xb8tten til Norsk Teaterr\xc3\xa5d, fordi en rapport utarbeidet av KPMG viste at organisasjonen ikke hadde kontroll p\xc3\xa5 \xc3\xb8konomien. Departementet presiserte i sin pressemelding at det ikke var beg\xc3\xa5tt \xc3\xb8konomiske misligheter, men at pengene var brukt p\xc3\xa5 feil m\xc3\xa5te._NEWLINE_\xc2\xabRapporten viser at det ikke er snakk om mislighold av midler. Rapporten tyder p\xc3\xa5 at Norsk teaterr\xc3\xa5d h\xc3\xa5ndterer saksbehandling av s\xc3\xb8knader p\xc3\xa5 en tilfredsstillende m\xc3\xa5te og har kontroll med den praktiske viderefordelingen av midler. Denne kontrollen er allikevel sv\xc3\xa6rt s\xc3\xa5rbar p\xc3\xa5 grunn av manuelle og fragmenterte systemer. Konsekvensen av dette er at departementet ikke med sikkerhet kan vite om midlene blir fordelt p\xc3\xa5 en forsvarlig m\xc3\xa5te i tr\xc3\xa5d med Stortingets bevilgning.\xc2\xbb_NEWLINE_het det i Kulturdepartementets pressemelding._NEWLINE_Norsk teaterr\xc3\xa5d ble avviklet p\xc3\xa5 ekstraordin\xc3\xa6rt \xc3\xa5rsm\xc3\xb8te 14. desember 2015.\n_START_SECTION_\nVirksomhet og st\xc3\xb8tteordninger\n_START_PARAGRAPH_\nNorsk teaterr\xc3\xa5d ble opprettet for \xc3\xa5 forvalte statsst\xc3\xb8tten til amat\xc3\xb8rteaterorganisasjonene. Norsk teaterr\xc3\xa5d forvaltet flere offtentlige st\xc3\xb8tteordninger, herunder Scenetekstfondet, Spelfondet og Teatermangfold. _NEWLINE_I samarbeid med NDF \xe2\x80\x93 Norske Dramatikeres Forbund, forvaltet Teaterr\xc3\xa5det midler som skulle fremme samarbeidet mellom norske profesjonelle dramatikere/skribenter og amat\xc3\xb8rteatergrupper. Scenetekstfondet ga st\xc3\xb8tte til teatergrupper som \xc3\xb8nsket hjelp av en profesjonell dramatiker til \xc3\xa5 skrive manus spesielt for dem. Fondet hadde l\xc3\xb8pende s\xc3\xb8knadsfrist, og s\xc3\xb8knader ble behandlet p\xc3\xa5 styrem\xc3\xb8ter tre ganger i \xc3\xa5ret; primo februar, primo juni og primo oktober. Tilskudd fra ordningen var \xc3\xb8remerket dramatikerhonorar._NEWLINE_Fra 2009 overtok Norsk teaterr\xc3\xa5d forvaltningen av Spelfondet (Fond\xc2\xa0for historiske spill/friluftsspill). Norsk kulturr\xc3\xa5d hadde tidligere administrert ordningen. St\xc3\xb8tteordningen for historiske spill skulle g\xc3\xa5 til tiltak som kunne heve den kunstneriske kvaliteten p\xc3\xa5 lokale og regionale historiske spill._NEWLINE_Troms\xc3\xb8 Dialog 2011 var den internasjonale amat\xc3\xb8rteaterorganisasjonen AITA/IATAs kongress og verdensfestival i 2011, som Norsk teaterr\xc3\xa5d var teknisk arrang\xc3\xb8r for i samarbeid med HATS-kompetansesenter for revy og teater.\n_START_SECTION_\nDramas\n_START_PARAGRAPH_\nEt av Teaterr\xc3\xa5dets st\xc3\xb8rste servicetiltak overfor amat\xc3\xb8rteatermilj\xc3\xb8et var formidling av oppf\xc3\xb8relsesrettigheter. Teaterr\xc3\xa5det hadde gjennom tidene opparbeidet seg bred kompetanse p\xc3\xa5 dette omr\xc3\xa5det, og var alene i Norge om \xc3\xa5 utf\xc3\xb8re denne tjenesten. _NEWLINE_Norsk teaterr\xc3\xa5d driftet nettstedet www.dramas.no, som var en gratis s\xc3\xb8kbar database for \xc3\xa5 formidle teatermanuskript til amat\xc3\xb8rteatergrupper og skoler. Man kunne ogs\xc3\xa5 s\xc3\xb8ke om oppf\xc3\xb8relsesrett direkte.\n_START_SECTION_\nOrganisering\n_START_PARAGRAPH_\nTeaterr\xc3\xa5dets h\xc3\xb8yeste organ var \xc3\xa5rsm\xc3\xb8tet, som bestod av representanter fra medlemsorganisjoner og fylkesr\xc3\xa5d. Norsk teaterr\xc3\xa5d hadde 17 medlemsorganisasjoner og fylkesr\xc3\xa5d/-kontakt i \xc3\xa5tte fylker. \xc3\x85rsm\xc3\xb8tet valgte Norsk teaterr\xc3\xa5ds styre, som bestod av syv faste medlemmer og tre vararepresentanter. Sekretariatet ble ledet av en generalsekret\xc3\xa6r i \xc3\xa5rem\xc3\xa5lsstilling.'